Вайсковую службу праходзіў на Далёкім Усходзе. Быў артылерыстам, атрымаў званне старшыны. А яшчэ зарабіў шмат грошай. Хто ў аддаленых гарнізонах мог пашыць парадную форму афіцэру, сукенку яго жонцы? І такім майстрам аказаўся Васіль Чабаганаў. Усё ўмелі яго рукі, таму заказчыкаў было шмат. Вядома, за работу добра плацілі. Пасля службы бацька вярнуўся дахаты з вялікай сумай грошай. Нават асцерагаўся, каб не ўкралі па дарозе, таму паклаў іх у чамадан з падвойным дном. Але дабраўся добра. І, як аказалася, у час, калі родным надзвычай неабходная была дапамога.